DA
12.6.2023
Den Europæiske Unions Tidende
C 205/33
Sag anlagt den 14. april 2023 — Europa-Kommissionen mod Republikken Bulgarien (Sag C-237/23) (2023/C 205/37) Processprog: bulgarsk Parter Sagsøger: Europa-Kommissionen (ved U. Małecka, L. Malferrari og N. Nikolova, som befuldmægtigede)
Sagsøgt: Republikken Bulgarien
Sagsøgerens påstande 1) Det fastslås, at Republikken Bulgarien har tilsidesat sine forpligtelser i henhold til artikel 17, stk.
1, i Europa-Parlamentets og Rådets direktiv (EU) 2019/1024 af 20. juni 2019 om åbne data og videreanvendelse af den offentlige sektors informationer (1), idet den ikke har udstedt alle de love og administrative bestemmelser, der er nødvendige for at efterkomme dette direktiv, eller i hvert fald ikke har meddelt Kommissionen disse love og bestemmelser.
2) Republikken Bulgarien tilpligtes at betale Kommissionen et fast beløb, der svarer til det højeste af følgende to beløb: i) et beløb på 1 800 EUR pr. dag ganget med det antal dage, der går fra dagen efter udløbet af den i direktivet fastsatte gennemførelsesfrist indtil den dag, hvor traktatbruddet bringes til ophør, eller, såfremt traktatbruddet fortsætter, til dagen for afsigelsen af dommen i denne sag; eller ii) et fast minimumsbeløb på 504 000 EUR.
3) Såfremt den i punkt 1 omtalte tilsidesættelse af forpligtelserne fortsat består på tidspunktet for afsigelsen af dommen i denne sag, tilpligtes Republikken Bulgarien at betale Kommissionen en tvangsbøde på 9 720 EUR pr. dag fra tidspunktet for afsigelsen af dommen i denne sag, indtil det tidspunkt, hvor denne medlemsstat opfylder sine forpligtelser i henhold til det foreliggende direktiv.
4) Republikken Bulgarien tilpligtes at betale sagsomkostningerne.
Søgsmålsgrunde og væsentligste argumenter Europa-Parlamentets og Rådets direktiv (EU) 2019/1024 af 20. juni 2019 om åbne data og videreanvendelse af den offentlige sektors informationer indeholder visse minimumsregler for videreanvendelse og fastsætter praktiske ordninger med henblik på at gøre det lettere at videreanvende eksisterende dokumenter i den offentlige sektor og forskningsdata med det formål at fremme anvendelsen af offentlige data og stimulere innovation inden for produkter og tjenester.
I henhold til direktivets artikel 17, stk.
1, skulle medlemsstaterne sætte de nødvendige love og administrative bestemmelser i kraft for senest den 17. juli 2021 at efterkomme dette direktiv.
Det forventedes tillige af medlemsstaterne, at de straks meddelte Kommissionen teksten til de udstedte love og bestemmelser.
Den 29. september 2021 sendte Kommissionen en åbningsskrivelse til Republikken Bulgarien.
Den 6. april 2022 sendte Kommissionen Republikken Bulgarien en begrundet udtalelse.
Til trods herfor er foranstaltningerne til gennemførelse af direktivet endnu ikke blevet udstedt, og Kommissionen har heller ikke modtaget nogen meddelelse herom.
(1)
EUT 2019, L 172, s. 56.